***Αριθ. Πρωτ.: 8279***

***Πάτρα: 4-9-2015***

**ΕΛΛΗΝΙΚΗ ΔΗΜΟΚΡΑΤΙΑ**

# **ΙΑΤΡΙΚΟΣ ΣΥΛΛΟΓΟΣ ΠΑΤΡΩΝ**

**( Ν. Π. Δ. Δ. )**

***Διεύθυνση:*** *Βότση 42, Τ.Κ.26 221 ΠΑΤΡΑ*

***Τηλέφωνα:*** *2610278866, 2610277553,* ***Fax:****2610275609*

**ΔΕΛΤΙΟ ΤΥΠΟΥ**

**ΘΕΜΑ: «Αλαλούμ» στη συνταγογράφηση γενοσήμων φαρμάκων**

Τις τελευταίες ημέρες στην εφαρμογή της ηλεκτρονικής συνταγογράφησης η ΗΔΙΚΑ έχει προσαρμόσει την υπ’αρ. Γ5:34043/11-6-2015 (ΦΕΚ. Β’ 117) υπουργική απόφαση για τον έλεγχο ελαχίστων ποσοστιαίων στόχων συνταγογράφησης γενοσήμων φαρμάκων.

Το συγκεκριμένο λογισμικό ενημερώνει τους ιατρούς που συνταγογραφούν για το στόχο του Υπουργείου-ΕΟΠΥΥ όσον αφορά τα γενόσημα σε κάθε θεραπευτική κατηγορία φαρμάκων και για το ποσοστό που επιτυγχάνει μέχρι τώρα ο κάθε ιατρός.

Μια πρώτη εύλογη απορία του συνόλου του ιατρικού σώματος είναι γιατί η εφαρμογή της απόφασης αυτής εμπλέκει αποκλειστικά τους ιατρούς, αφού **η συνταγογράφηση πραγματοποιείται πλέον με δραστική ουσία.** Παρόλη τη συνολική αντίθεση του ιατρικού κόσμου και με αποκλειστική ευθύνη της πολιτείας, ο τελικός υπεύθυνος για το εμπορικό είδος του πρωτότυπου ή γενόσημου σκευάσματος που χορηγείται στον ασθενή, είναι ο φαρμακοποιός.

Όσον αφορά τώρα τον τρόπο που η ΗΔΙΚΑ προσπαθεί να εφαρμόσει την ενημέρωση σε σχέση με τα γενόσημα έχουμε να παρατηρήσουμε τα εξής :

1. Υπάρχουν θεραπευτικές κατηγορίες φαρμάκων που έχουν στόχο για χρήση γενοσήμων κάποιο ποσοστό (π.χ. 20%), χωρίς στη συγκεκριμένη κατηγορία να κυκλοφορεί στην Ελληνική αγορά κάποιο γενόσημο.
2. Λογίζονται φάρμακα πρωτότυπα ως γενόσημα και το αντίθετο, πράγμα που μας επιτρέπει να υποθέσουμε ανεξήγητες «παρεμβάσεις».
3. Καινούργια πρωτότυπα φάρμακα που αποτελούν νέα θεραπευτική κατηγορία προσμετρώνται μαζί με παλαιότερα με αποτέλεσμα να αλλοιώνεται τελείως η όποια προσπάθεια για καθορισμό και υπολογισμό ποσοστών.
4. Σε ορισμένες κατηγορίες, η εφαρμογή του συγκεκριμένου λογισμικού οδηγεί σε θεραπευτικές αποφάσεις που οδηγούν σε αύξηση της φαρμακευτικής δαπάνης και όχι σε μείωση αυτής.
5. Δεν είναι γνωστή καν η χρονική στιγμή έναρξης υπολογισμού των ποσοστών στους ιατρούς και εάν θα υπάρξουν συνέπειες σε περίπτωση παρέκκλισης. Δηλώνουμε κάθετα αντίθετοι στην ποινικοποίηση της ορθής επιστημονικής πρακτικής.

Από όλα τα παραπάνω συμπεραίνουμε ότι η διαδικασία είναι αδικαιολόγητη, παράλογη και χωρίς επιστημονική τεκμηρίωση. Θεωρούμε απαράδεκτη την έκδοση διατάξεων χωρίς τη θεσμική / επιστημονική συνδρομή (μέσω του Π.Ι.Σ. και των επιστημονικών εταιρειών), προκειμένου να αποφεύγονται τέτοια κραυγαλέα λάθη.

Ζητάμε την **άμεση απόσυρση της παρούσας μορφής της εφαρμογής.**

**Η Πρόεδρος               Ο Αντιπρόεδρος              Ο Γραμματέας**

**Άννα Μαστοράκου  Γεώργιος Σκρουμπής       Γεώργιος Πατριαρχέας**